VEGA & Live Nation præsenterer

**Blæs hjernen ud med Slayer i Store VEGA**

*Et af de største navne metalscenen har at byde på, indtager Store VEGA tirsdag den 6. august, når amerikanske Slayer viser, hvordan høj, hård og ond thrashmetal skal leveres.*

Amerikanske Slayer behøver næsten ingen nærmere introduktion for med 31 år på toppen af metalscenens kongetrone og med utallige priser til bandmedlemmerne som bedste trommeslager/ bedste guitarist/ bedste guitarteam, så er de et band, der er umuligt at undgå. MTV hyldede i 2006 Slayer som årsagen til dødsmetallens stigende popularitet.

Med deres smittende guitar-rifs, ultra eksplicitte tekster, dobbelte-stortrommer og uhyggelige artwork har de sat standarden for nye, opkommende thrash-bands.

**Nyt album**

I marts fortalte guitarist, Kerry King, til magasinet Metal Obsession, at Slayer arbejder på en opfølger til det meget anmelderroste *World Painted Blood* med hittet ”[Hate Worldwide](http://www.youtube.com/watch?v=AjfqXdcb2BA)”. Indtil videre har bandet færdiggjort to sange og har ni sange, der skal indspilles. Det skulle efter planen udkomme i løbet af 2013.

Slayers anden grundlægger Jeff Hannemann døde i maj måned af leversvigt efter at have haft tre års orlov fra bandet pga. en sjælden kødædende sygdom, der ifølge hans læger skyldtes et edderkoppebid. Guitaristen mistede næsten en arm, men var rapporteret i bedring efter intens genoptræning af sit guitarspil og en række hudtransplantationer.

**”Big Four”**

Slayer blev grundlagt i 1981 af Kerry King og Jeff Hanneman. Bandet fik sit gennembrud i 1986 med albummet *Reign in Blood* med klassikeren ”[Angel of Death](http://www.youtube.com/watch?v=D1bBGdoRgYU)”. De hyldes som et af de ”Big Four” thrash metalbands sammen med Metallica, Megadeth og Anthrax. Det anslås, at Slayer har solgt over 20 millioner album på verdensplan. De har aldrig selv meldt ud, hvad tallet er, men i USA alene har de solgt over tre og en halv million eksemplarer.

**Fakta om koncerten**
Slayer (US)
Tirsdag den 6. august kl. 20

Store VEGA, Enghavevej 40, 1674 Kbh. V

Pris: 395 kr. + gebyr

Forsalg starter 30. maj via VEGAs hjemmeside, Billetnet og på posthuse.